শিক্ষার্থীদের চলমান আন্দোলনের পরিপ্রেক্ষিতে বলতে হচ্ছে প্রজন্মের প্রতিনিধিরা অত্যন্ত স্পষ্ট করে পথনির্দেশনা দিয়েছে। তাদের আন্দোলনের কারণ সম্পর্কে সহমত তো পোষণ করিই, একই সঙ্গে এও মনে করি যে, তাদের এই আন্দোলন থেকে শেখারও আছে অনেক কিছু। মানুষের ভালোবাসা আদায় থেকে শুরু করে, সমর্থন অর্জন পর্যন্ত কীভাবে করতে হয় তাও তারা শিখিয়ে দিয়েছে। ইতিমধ্যে তাদের নায্য দাবির এই আন্দোলনে হামলা চালানো হয়েছে। নিরাপদ সড়কের দাবিতে শান্তিপূর্ণ বিক্ষোভ করছিল শিক্ষার্থীরা। হঠাৎই লাঠি হাতে তাদের দিকে তেড়ে আসে পুলিশ। ঠিক তখনই লাঠিসোঠা নিয়ে একদল যুবক পুলিশের সঙ্গে কোমলমতি শিক্ষার্থীদের ধাওয়া দেয়। ঘটনাটি ঘটেছে ২ আগস্ট রাজধানীর মিরপুর ১৩ নম্বর এলাকায়। ৩ আগস্ট একটি পত্রিকার শীর্ষে এই ছবিটি প্রকাশিত হয়েছে। পুলিশকে না হয় চেনা গেল; কিন্তু লাঠিধারী ওই যুবকরা কারা? এরা পুলিশের সঙ্গে মিলেমিশে শিক্ষার্থীদের ওপর কেন হামলে পড়ল?